大雪歌
作者：張耒
朝代：宋

paragraphs: 老農占田得吉卜，一夜北風雪漫屋。
屋壓欲折君勿悲，隴頭新麥一尺泥。
泥深麥牢風莫吹，明年作餠大如箕。
野人食飽官事少，莫畏瑟縮寒侵肌。
高堂晨興何所爲，門無馬跡人更稀。
珠樓玉閣互飛動，坐見貧屋生光輝。
無功及物慚受祿，豐穰幸頼天與之。
棄糧遺粒待雞犬，吾羹何得長烹藜。